Diari Oficial de la Generalitat Valenciana


Sumari del DOGV 3944, del 21-02-2001 (2001/1007)

RESOLUCIÓ de 26 de gener de 2001, de la secretària general de la Conselleria de Justícia i Administracions Públiques, per la qual resol inscriure en el Registre de Col·legis Professionals i Consells Valencians de Col·legis Professionals, els estatuts del Consell Valencià de Col·legis Oficials de Graduats Socials de la Comunitat Valenciana, adaptats a la Llei 6/199, de 4 de desembre, de la Generalitat Valenciana de Consells i Col·legis professionals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3944

Data del DOGV
:   21-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1007


Data del document
:   26-01-2001

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Dret del treball
    * reglament intern
    * legislació
    * col·legi professional

RESOLUCIÓ de 26 de gener de 2001, de la secretària general de la Conselleria de Justícia i Administracions Públiques, per la qual resol inscriure en el Registre de Col·legis Professionals i Consells Valencians de Col·legis Professionals, els estatuts del Consell Valencià de Col·legis Oficials de Graduats Socials de la Comunitat Valenciana, adaptats a la Llei 6/199, de 4 de desembre, de la Generalitat Valenciana de Consells i Col·legis professionals de la Comunitat Valenciana. [2001/1007]
  
Vist l'expedient d'adaptació estatutària instruït a instància del senyor Eduardo Sansano Hueso, com a secretari general del Consell Valencià de Col·legis Oficials de Graduats Socials de la Comunitat Valenciana, inscrit amb el número 11 de la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, en la qual sol·licita la inscripció de l'adaptació dels seus Estatuts a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana, segons els següents
  
Fets
  
1. Que el secretari general de l'esmentat Consell va presentar el 9 de novembre de 2000 els estatuts aprovats pel ple del Consell en sessió ordinària celebrada el dia 21 d'octubre de 2000, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
2. Que, en exercici del control de legalitat establit per l'article 11 de l'esmentada llei autonòmica es va revisar el text estatutari, tot indicant-se la conveniència de rectificar determinats punts d'aquests, requeriment que ha sigut complimentat el passat dia 24 de gener de 2001.
  
3. El text annex dels preceptes, objecte d'adaptació estatutària, queda incorporat íntegrament a la present Resolució, i així queda reproduïda.
  
Fonaments de dret
  
1. Que els estatuts contenen totes les determinacions exigides en l'article 17 de la Llei 6/1997, de 4 de desembre, de Consells i Col·legis Professionals.
  
2. Que han sigut aprovats amb els requisits i formalitats previstos en l'esmentat article i en els Estatuts del Consell.
  
3. L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent perquè així ho disposa l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos: l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; i la resta de disposicions complementàries, resolc:
  
Inscriure l'adaptació dels estatuts del Consell Valencià de Col·legis Oficials de Graduats Socials de la Comunitat Valenciana.
  
Contra aquesta resolució que posa fi a la via administrativa es podrà interposar, potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació.
  
Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, i 46 de la Llei 29/1998, de 13 de juliol, Reguladora de la Jurisdicció contenciós administratiu, sense perjuí que s'utilitze qualsevol altra via que es considere oportuna.
  
València, 26 de gener de 2001.- La secretària general: Carmen Galipienso Calatayud.
  
Estatuts del Consell Valencià de Col·legis Oficials
  
de Graduats Socials de la Comunitat Autònoma Valenciana
  
CAPÍTOL I
  
Disposicions generals
  
Article 1. Naturalesa del Consell i fonts reguladores
  
1. El Consell Valencià de Col·legis Oficials de Graduats Socials de la Comunitat Valenciana [el Consell], és una corporació de dret públic, amb personalitat jurídica pròpia i plena capacitat d'obrar per al compliment de les seus finalitats.
  
El Consell, com a corporació de dret públic, està subjecte al dret administratiu, en tant que exercisca potestats públiques encomanades per la Llei 6/97 i altres lleis, i la resta de la seua activitat es regirà pel dret privat, civil i laboral.
  
2. Tots els actes i resolucions del Consell subjectes al dret administratiu, que no esgoten la via administrativa, són susceptibles de recurs de reposició davant del Consell, el qual haurà de ser presentat en el termini d'un mes davant del Consell Autonòmic de conformitat amb la Llei de Règim Jurídic de les Administracions Públiques i del Procediment Administratiu Comú.
  
Contra les resolucions d'aquests recursos i contra els actes i resolucions del Consell, que esgoten la via administrativa, es podrà recórrer davant de l'orde jurisdiccional contenciós administratiu de conformitat amb la seua llei reguladora.
  
3. El Consell se sotmet a la Llei 6/1997, de 4 de desembre, de la Generalitat Valenciana, als presents Estatuts, als Reglaments de Règim Interior que puguen aprovar-se en el seu si, sense perjuí de legislació bàsica de l'Estat i de les lleis que regulen la professió de Graduat Social que resulten d'aplicació imperativa.
  
Article 2. Membres del Consell
  
El Consell està constituït pels Col·legis Oficials de Graduats Socials d'Alacant, Castelló i València, [els Col·legis], i tindrà la seua seu a València [46407], amb domicili social al carrer Gravador Esteve, número 4, porta 1a.
  
Article 3. Finalitats del Consell
  
1. Són fins essencials del Consell
  
a) La coordinació dels Col·legis i la representació de la professió en qüestions d'àmbit autonòmic i en aquelles que els seus Estatuts o els mateixos Col·legis li atorguen, sense perjuí de la necessària autonomia de cada Col·legi.
  
b) La relació, en nom dels Col·legis, amb les institucions de la Generalitat ?en particular amb el Govern Valencià- a fi de facilitar la mútua col·laboració i enteniment per a la millor satisfacció dels interessos socials i professionals la defensa de la qual té encomanada.
  
2. Amb independència dels anteriors, són igualment finalitats del Consell les que puguen establir-se, d'acord amb la Llei, en desenvolupament dels seus Estatuts i Reglaments de Règim Interior.
  
Article 4. Funcions del Consell
  
1. Per al compliment de les seues finalitats, el Consell té assignades les següents funcions:
  
a) Elaborar, aprovar i modificar els seus estatuts i reglaments de règim interior, sense perjuí del que disposa la legislació bàsica de l'Estat en matèria de Col·legis Professionals.
  
b) Resoldre en via administrativa els recursos que s'interposen contra els actes i acords dels Col·legis.
  
c) Aprovar els seus pressuposts, la memòria, els balanços i els comptes anuals, regular i fixar, equitativament, la participació dels Col·legis en les despeses del Consell.
  
d) Informar amb caràcter preceptiu i no vinculant sobre tots els projectes de normes del Govern Valencià que afecten als Col·legis o a la pròpia professió, i en totes les matèries que impose o autoritze la legislació vigent.
  
e) Fomentar, crear i organitzar institucions, serveis i activitats que, en l'àmbit de la professió, tinguen per objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents, així com establir els concerts o acords més apropiats en aquest sentit amb l'administració i les institucions o entitats que corresponga.
  
f) Subscriure convenis amb l'administració de la Generalitat.
  
g) Dirimir els conflictes que puguen suscitar-se entre els Col·legis, sense perjuí de l'ulterior recurs contenciós administratiu.
  
h) Elaborar les normes deontològiques comunes a la professió respectiva.
  
i) Emetre informe preceptiu en els casos següents:
  
1) Modificació de l'àmbit territorial dels Col·legis per la unió o fusió de dos o més de la mateixa professió, així com l'absorció per un d'aquests d'altres preexistents, sempre que cap ultrapasse l'àmbit de la Comunitat Valenciana.
  
2) Modificació de l'àmbit territorial dels Col·legis per la unió o fusió de dos o més de distinta professió.
  
3) Modificació de l'àmbit territorial dels Col·legis per segregació.
  
4) Dissolució d'un Col·legi, excepte en els casos en què ho impose directament la llei.
  
2. Corresponen, igualment Consell, les següents funcions:
  
a) Prendre coneixement dels Estatuts i dels Reglaments de Règim Interior dels Col·legis, i de les seues modificacions i la composició dels seus òrgans de govern.
  
b) Adoptar les mesures necessàries perquè els Col·legis complisquen les resolucions del Consell, dictades en matèries de la seua competència.
  
c) Proposar les reformes legislatives i reglamentàries que afecten els Col·legis o a la professió de Graduat Social, en l'àmbit de la Comunitat Valenciana.
  
d) Organitzar, amb caràcter autonòmic, cursos, conferències, col·loquis, seminaris, congressos o qualsevol altra activitat anàloga encaminada a la formació, perfeccionament i reciclatge professional, així com col·laborar amb l'administració de la Generalitat, en la mesura que resulte necessària.
  
e) Informar la Conselleria competent, de la Generalitat, per raó de la matèria, sobre els assumptes referents a la professió i sobre aquelles qüestions que, per la seua importància, es considere oportú, proposant les iniciatives encaminades a millorar l'organització i funcionament dels Col·legis i les activitats professionals dels seus components.
  
f) Resoldre, en l'àmbit de la seua competència, les consultes que li siguen formulades pels Col·legis.
  
g) Considerar les propostes aprovades per les Juntes Generals i remeses per conducte dels seus Col·legis.
  
h) Acordar o revocar, quan procedisca, i sense perjuí de les competències de les Juntes de Govern de cada Col·legi, els nomenaments de col·legiats d'honor i la concessió de recompenses i plaques d'honor, segons les propostes que reba dels Col·legis o que es promoguen des del si del Consell.
  
i) Defendre els drets de la professió i dels Col·legis davant dels poders públics, promovent davant d'aquests els recursos i accions que procedisquen, sense perjuí de la legitimació de cada Col·legi.
  
j) Participar en la regulació i funcionament del torn d'ofici, en la forma prevista legalment i reglamentàriament.
  
k) Qualssevol altres funcions que siguen conseqüència de les esmentades anteriorment, així com les que legal, reglamentària o estatutàriament li corresponguen, sempre amb respecte de les funcions i competències de cada Col·legi i de la seua autonomia respectiva.
  
Article 5. Dels col·legis i els col·legiats
  
1. Els col·legis incorporaran com col·legiats als qui, estant en possessió de la titulació acadèmica i professional que requerisquen les lleis vigents, reunisquen els requisits que s'establisquen en la legislació general, en els Estatuts i en els Reglaments dels Col·legis respectius on sol·liciten la seua admissió.
  
2. Els graduats socials de la Comunitat Valenciana, encara que hauran de col·legiar-se en el Col·legi Provincial corresponent a l'àmbit territorial en què estiga el seu despatx i domicili, podran exercir la professió en tot el territori de la Comunitat Valenciana, sense necessitat d'habilitació o vènia especial a càrrec de Col·legi distint al de pertinença.
  
CAPÍTOL II
  
Òrgans de govern
  
Article 6. Composició del Consell i remoció dels seus membres
  
1. El Consell estarà compost pels presidents dels Col·legis, com a consellers nats, i tres consellers per cada u dels Col·legis, elegits democràticament per les Juntes de Govern d'aquests entre els seus membres, d'acord amb un criteri de proporcionalitat.
  
2. Serà president del Consell el que resulte elegit pels membres del Consell, entre els consellers nats.
  
3. La resta de consellers nats tindran la condició de vicepresidents del Consell.
  
4. Seran secretari i tresorer del Consell els qui resulten elegits pels membres del Consell.
  
5. Són causes de cessament o remoció dels membres del Consell:
  
a) Mort.
  
b) Renúncia de l'interessat.
  
c) Pèrdua dels requisits estatutaris per a exercir el càrrec.
  
d) Expiració del termini per al qual van ser elegits o designats.
  
e) Falta d'assistència injustificada a tres sessions del Consell.
  
f) Moció de Censura.
  
g) Haver sigut sancionat disciplinàriament per faltes comeses d'acord amb els estatuts dels seus respectius Col·legis.
  
6. El procediment de remoció dels membres del Consell, que podrà desenvolupar-se per Reglament de Règim Interior, haurà de respectar inexcusablement les exigències de publicitat, contradicció i audiència de l'interessat, perquè aquest puga defendre's adequadament contra les imputacions que se li dirigisquen, tot advertint-li expressament en la resolució que adopte el ple del Consell de les vies administratives o judicials de recurs que puguen interposar-se contra aquesta.
  
Article 7. Duració dels mandats
  
El mandat dels consellers, elegits d'acord amb el que disposa l'article anterior, serà de quatre anys computats des de la data del seu nomenament, renovant-se per mitat cada dos anys, i poden ser reelegits i cessats en aquesta funció en el moment en què, per qualsevol causa, cessen en la seua respectiva Junta de Govern.
  
Article 8. Reunions del Consell
  
1. El Consell es reunirà cada tres mesos i sempre que les circumstàncies ho aconsellen, i poden celebrar les sessions en qualsevol localitat de la Comunitat Valenciana.
  
2. Les convocatòries de les sessions seran realitzades pel president, per iniciativa pròpia o a petició d'almenys quatre dels membres, amb una antelació mínima de quinze dies, i s'ha de posar l'ordre del dia i el lloc i l'hora de la sessió.
  
El secretari haurà de donar el vistiplau i firmar-les.
  
3. Per a la constitució vàlida del Consell hauran d'estar presents com a mínim la majoria dels Col·legis representats en aquest.
  
Article 9. Adopció d'Acords pel Consell
  
1. Els acords s'adoptaran per majoria, corresponent a la representació de cada Col·legi un nombre de vots proporcional al nombre dels seus col·legiats/as. A més, per a la seua validesa, s'exigirà el vot favorable de com a mínim la quarta part dels Col·legis presents, amb independència del nombre de col·legiats/des que puguen representar.
  
2. A efectes del còmput, cada Col·legi haurà d'enviar al Consell la llista de col·legiats/des, amb les altes i les baixes que seran controlades pel secretari, regint per a cada anualitat el nombre de col·legiats/des registrats el 31 de desembre de l'any anterior.
  
3. L'assistència a les reunions del Consell serà obligatòria. La falta d'assistència a dues sessions, sense justificació suficient, i dins del mateix any, ocasionarà la pèrdua de la condició de conseller. Els consellers nats, en el cas de no poder assistir personalment, podran fer-ho per delegació en els vicepresidents dels seus Col·legis respectius.
  
Article 10. Mesa del Consell i Comissió Permanent
  
1. Constituiran la Mesa del Consell, que funcionarà com a Comissió Permanent d'aquest, el president, els vicepresidents, el secretari i el tresorer. Perquè quede vàlidament constituïda caldrà que assistisquen, presents o representats, la meitat més un dels seus membres.
  
2. La Comissió Permanent es reunirà amb la periodicitat que es considere necessària per a resoldre assumptes de reconeguda urgència i de tràmit.
  
3. Les convocatòries de les sessions seran realitzades pel president, per si o a sol·licitud de com a mínim tres dels seus membres, amb una antelació mínima de cinc dies, amb l'ordre del dia i el lloc i l'hora de la sessió, excepte en cas d'urgència manifesta que podrà convocar-se telefònica o telegràficament per a la celebració immediata.
  
4. Respecte de l'assistència a les reunions s'aplicarà el règim disposat en el número 4 de l'art. 9.
  
5. Els acords s'adoptaran per majoria simple dels assistents, el president o qui el substituïsca tindrà vot diriment en cas d'empat.
  
Article 11. Actes de les sessions
  
De cada una de les sessions, tant del Consell com de la Permanent, s'alçarà la corresponent acta, en la qual hauran de constar els acords adoptats, la qual serà firmada pel secretari amb el vistiplau del president i que es transcriurà als respectius llibres especials a l'efecte.
  
CAPÍTOL III
  
Funcions dels càrrecs del consell
  
Article 12. Funcions del president
  
1. El president convocarà i presidirà totes les Juntes del Consell i de la Permanent, i dirigirà els debats, obrint, suspenent, i tancant la sessió.
  
2. Amb independència de l'anterior, assumirà la representació del Consell, serà l'executor dels seus acords i resoldrà els empats amb el seu vot de qualitat, si subsistiren durant dues votacions successives; serà l'ordinador de pagaments i firmarà amb el tresorer els talons lliurats contra els comptes corrents del Consell; representarà a aquest a tots els efectes legals davant de la Generalitat, l'administració Estatal i qualsevol dels òrgans administratius executius i judicials; i nomenarà entre els consellers les comissions o les ponències que siguen necessàries per a la millor gestió dels assumptes que interessen o competisquen al Consell, quan aquest no puga exercir aquesta facultat o la delegue en el president.
  
Article 13. Funcions dels vicepresidents
  
Els vicepresidents substituiran, pel seu orde, al president en les seues funcions, quan aquest no puga actuar per qualsevol causa, i exerciran per la seua delegació les funcions que els encomane el Consell a proposta d'aquest.
  
Article 14. Funcions del secretari i del tresorer
  
1. El secretari s'encarregarà de la correspondència oficial, de la custòdia i arxiu de la documentació, fitxers, etc.; cuidarà de donar compliment als acords del Consell i de la permanent, expedirà, amb el vistiplau del president, les actes de les reunions del Consell i de la Permanent, els certificats i els documents; i elaborarà una Memòria anual arreplegant les activitats de l'organització col·legial.
  
2. El tresorer custodiarà, sota la seua responsabilitat, els fons del Consell, que han d'estar dipositats tots els seus ingressos en comptes corrents bancàries; efectuarà els cobraments i pagaments, prèvia orde del president; durà els llibres de comptabilitat indispensables; i presentarà al ple del Consell el Pressupost de cada anualitat, així com la liquidació corresponent de l'exercici econòmic anterior, per tal que els aprove o formule els inconvenients pertinents.
  
CAPÍTOL III
  
Relacions del Consell
  
Article 15. Relacions amb la Generalitat
  
1. El Consell haurà de comunicar a la Conselleria de Justícia i Administracions Públiques de la Generalitat els estatuts, reglaments de règim interior i les seues modificacions, per al seu control de legalitat dins del termini d'un mes. Així mateix, comunicarà a aquesta Conselleria, i a la Conselleria corresponent per raó de la professió, la composició dels seus òrgans de govern.
  
Article 16. Relacions amb el Consell General
  
La representació del Consell en el Consell General de Col·legis Oficials de Graduats Socials d'Espanya [Consell General] s'articularà conforme a les normes i Estatuts d'aquest últim i, d'acord amb idèntic criteri, es determinaran les relacions entre aquests dos Consells, sense perjuí de les iniciatives i propostes que el primer puga elevar per a la seua consideració al Consell General.
  
Article 17. Relacions amb altres Col·legis i entitats
  
El Consell podrà relacionar-se amb altres Col·legis, entitats o organitzacions dins de l'àmbit territorial de la Comunitat Valenciana i amb altres Col·legis de fora d'aqueix àmbit territorial, segons els acords recíprocs que s'establisquen entre les parts interessades.
  
CAPÍTOL IV
  
Règim econòmic
  
Article 18. Administració delegada de béns
  
El Consell tindrà, per delegació dels Col·legis que l'integren, plena capacitat per a administrar els béns de tota classe que aquells posen a la seua disposició, amb destí al compliment de les seus finalitats.
  
Article 19. Recursos econòmics
  
1. Contribuiran al sosteniment del Consell tots els Col·legis que l'integren, amb una quota anual equivalent al cinc per cent del total de les quotes mínimes mensuals fixades pel Consell General.
  
2. Les despeses de sosteniment del Consell es finançaran a càrrec dels recursos econòmics, més les subvencions, donatius i altres recursos que puguen obtenir-se.
  
CAPÍTOL V
  
Règim disciplinari
  
Article 20. Infraccions, sancions i procediment
  
Les faltes o infraccions comeses pels graduats socials de la Comunitat Valenciana en l'exercici professional, així com la seua correcció disciplinària, se sotmetran al procediment establit en els vigents Estatuts dels Col·legis Oficials de Graduats Socials d'Espanya i en els Estatuts del Col·legi al qual pertanga l'interessat.
  
Article 21. Vulneració de normes deontològiques
  
En tot cas, es considera infracció digne de sanció la vulneració de les normes deontològiques de la professió i la de les normes col·legials en vigor.
  
Article 22. Expedient disciplinari
  
La imposició de tota sanció col·legial requereix la instrucció prèvia d'un expedient disciplinari de naturalesa contradictòria, que garantisca l'adequada defensa de l'interessat.
  
CAPÍTOL VII
  
Registre administratiu del Consell
  
Article 23. Dades mínims de registre
  
En la secció del registre relativa a Consells Valencians de Col·legis, de caràcter públic, dependent orgànicament i funcionalment de la Conselleria de Justícia i Administracions Públiques de la Generalitat, es faran constar necessàriament les següents inscripcions:
  
a) La constitució del Consell.
  
b) Els Estatuts del Consell i les seues modificacions.
  
c) Els Reglaments de Règim Interior del Consell i les seues modificacions.
  
d) La denominació, seu i delegacions del Consell i les seues modificacions.
  
e) La composició dels òrgans de govern del Consell i les seues modificacions.
  
f) Les fusions, absorcions, segregacions i dissolucions.
  
g) Les altres que legal o reglamentàriament s'establisquen.
  
Article 24. Denegació de registre
  
1. La Conselleria de Justícia i Administracions Públiques de la Generalitat denegarà motivadament les inscripcions en el Registre, quan no siguen conformes a les disposicions legals que resulten d'aplicació.
  
2. Els actes d'inscripció i els de denegació en el Registre posaran fi a la via administrativa, i contra aquests es podrà interposar recurs contenciós administratiu conforme a la Llei reguladora.
  
CAPÍTOL VIII
  
Honors, protocol i recompenses
  
Article 25. Tractament honorífic del Consell
  
El Consell tindrà el tractament d'excel·lentíssim.
  
Article 26. Recompenses concedides pel Consell
  
Conforme al que estableix l'art. 4.2, h) d'aquests Estatuts, el Consell, per iniciativa pròpia o a proposta dels Col·legis, i prèvia instrucció del corresponent expedient, podrà concedir les següents recompenses:
  
a) Medalla al mèrit professional, en les categories d'or i plata.
  
b) Medalla al mèrit col·legial, en les categories d'or i plata.
  
c) títol de president d'honor.
  
d) títol de col·legiat d'honor.
  
DISPOSICIÓ FINAL